Timothy Paul Jones dien as die C. Edwin Gheens-professor van Christelike bediening en as visepresident by die Southern Baptist Theological Seminary waar hy kursusse in toegepaste apologetiek en familiebediening aanbied. Voor hy na die suide van Amerika toe getrek het, het hy kerke in Missouri en Oklahoma gelei as leraar en mede-leraar. Dr. Jones is die outeur of mede-outeur van meer as 'n dosyn boeke, waaronder PROOF, Conspiracies and the Cross en Christian History Made Easy. In 2010 het Christian Retailing Magazine Christian History Made Easy as die boek van die jaar in die kategorie Christelike opvoeding gekies. Hy is getroud met Rayann en hulle het drie dogters. Die Jones-gesin werk in SojournKids en die gemeenskapsbedieningsgroep by Sojourn Community Church.
"Waar is Jesus?" het die meisie vir my gevra. Uit die trane in haar oë kon ek aflei dat sy baie teleurgesteld was.1
Dit was die laaste dag van die Bybelskool wat in die vakansie by 'n kerkie op die platteland van Missouri, VSA, gehou is. Die laaste vrugtesap en tuisgebakte koekies is uitgedeel en die handwerkprojekte is aanmekaargegom en met blinkers versier. Toe het die meer as 20 kinders vir oulaas in die aanbiddingsentrum vir 'n byeenkoms bymekaargekom.